CELEX: 32020R2094
Language: el
Date: 2020-12-14 00:00:00
Title: Κανονισμός (ΕΕ) 2020/2094 του Συμβουλίου της 14ης Δεκεμβρίου 2020 σχετικά με τη θέσπιση Μέσου Ανάκαμψης της Ευρωπαϊκής Ένωσης για τη στήριξη της ανάκαμψης μετά την κρίση της νόσου COVID-19

22.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 433/23
               
            
         ΚΑΝΟΝΙΣΜΟΣ (ΕΕ) 2020/2094 ΤΟΥ ΣΥΜΒΟΥΛΙΟΥ
         της 14ης Δεκεμβρίου 2020
         σχετικά με τη θέσπιση Μέσου Ανάκαμψης της Ευρωπαϊκής Ένωσης για τη στήριξη της ανάκαμψης μετά την κρίση της νόσου COVID-19
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 122,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Για να περιοριστεί η διασπορά της νόσου COVID-19, η οποία στις 11 Μαρτίου 2020 κηρύχθηκε πανδημία από την Παγκόσμια Οργάνωση Υγείας, τα κράτη μέλη θέσπισαν μια σειρά μέτρων άνευ προηγουμένου.
                  
               
                     (2)
                  
                  
                     Τα άνευ προηγουμένου μέτρα, τα οποία ελήφθησαν ως απάντηση στην εξαιρετική κατάσταση που προκλήθηκε από τη νόσο COVID-19, η οποία εκφεύγει του ελέγχου των κρατών μελών, προκάλεσαν σημαντικές διαταραχές στην οικονομική δραστηριότητα που αντανακλώνται σε απότομη πτώση του ακαθάριστου εγχώριου προϊόντος και σε σημαντικό αντίκτυπο στην απασχόληση, τις κοινωνικές συνθήκες, τη φτώχεια και τις ανισότητες. Ειδικότερα, τα μέτρα αυτά έχουν διαταράξει τις αλυσίδες εφοδιασμού και την παραγωγή και προκάλεσαν απουσίες από τον χώρο εργασίας. Επιπλέον, η παροχή πολλών υπηρεσιών έχει καταστεί πολύ δύσκολη ή αδύνατη. Ταυτόχρονα, η καταναλωτική ζήτηση έχει μειωθεί. Πολλές επιχειρήσεις αντιμετωπίζουν έλλειψη ρευστότητας και η φερεγγυότητά τους κινδυνεύει, ενώ οι χρηματοπιστωτικές αγορές είναι πολύ ασταθείς. Σημαντικοί τομείς όπως τα ταξίδια και ο τουρισμός πλήττονται ιδιαίτερα. Γενικότερα, τα μέτρα αυτά έχουν ήδη οδηγήσει ή θα οδηγήσουν σε σοβαρή επιδείνωση της οικονομικής κατάστασης πολλών επιχειρήσεων στην Ένωση.
                  
               
                     (3)
                  
                  
                     Η κρίση που προκλήθηκε από τη νόσο COVID-19 εξαπλώθηκε γρήγορα στην Ένωση και σε τρίτες χώρες. Για το 2020 προβλέπεται απότομη συρρίκνωση της ανάπτυξης στην Ένωση. Οι κίνδυνοι όσον αφορά την ανάκαμψη είναι πολύ άνισοι στα διάφορα κράτη μέλη, αυξάνοντας την απόκλιση μεταξύ των εθνικών οικονομιών. Η διαφορετική δημοσιονομική ικανότητα των κρατών μελών να παρέχουν οικονομική στήριξη όπου χρειάζεται περισσότερο για την ανάκαμψη και η απόκλιση μεταξύ των μέτρων των κρατών μελών θέτουν σε κίνδυνο την ενιαία αγορά καθώς και την κοινωνική και εδαφική συνοχή.
                  
               
                     (4)
                  
                  
                     Χρειάζεται μια ολοκληρωμένη δέσμη μέτρων για την ευρωπαϊκή ανάκαμψη. Η εν λόγω δέσμη μέτρων απαιτεί σημαντικά ποσά δημόσιων και ιδιωτικών επενδύσεων προκειμένου να τεθεί σταθερά η Ένωση σε πορεία βιώσιμης και ανθεκτικής ανάκαμψης, να δημιουργηθούν θέσεις εργασίας υψηλής ποιότητας, να στηριχθεί η κοινωνική ενσωμάτωση και να αποκατασταθεί η άμεση ζημία που προκλήθηκε από την κρίση της νόσου COVID-19, με παράλληλη υποστήριξη των πράσινων και ψηφιακών προτεραιοτήτων της Ένωσης.
                  
               
                     (5)
                  
                  
                     Η έκτακτη κατάσταση που προκλήθηκε από τη νόσο COVID-19, η οποία εκφεύγει του ελέγχου των κρατών μελών, απαιτεί συνεκτική και ενιαία προσέγγιση σε επίπεδο Ένωσης. Για να προληφθεί η περαιτέρω επιδείνωση της οικονομίας, της απασχόλησης και της κοινωνικής συνοχής και να δοθεί ώθηση στη βιώσιμη και ανθεκτική ανάκαμψη της οικονομικής δραστηριότητας, θα πρέπει να τεθεί σε εφαρμογή ένα έκτακτο και συντονισμένο πρόγραμμα οικονομικής και κοινωνικής στήριξης, σε πνεύμα αλληλεγγύης μεταξύ των κρατών μελών, ιδίως προς εκείνα τα κράτη μέλη που έχουν πληγεί πιο σοβαρά.
                  
               
                     (6)
                  
                  
                     Δεδομένου ότι ο παρών κανονισμός αποτελεί έκτακτη απάντηση στις προσωρινές πλην όμως ακραίες περιστάσεις, η παρεχόμενη στήριξη θα πρέπει να είναι διαθέσιμη μόνο για τους σκοπούς της αντιμετώπισης των δυσμενών οικονομικών συνεπειών της κρίσης της νόσου COVID-19 ή της κάλυψης άμεσων χρηματοδοτικών αναγκών, προκειμένου να αποφευχθεί νέα κρίση της νόσου COVID-19.
                  
               
                     (7)
                  
                  
                     Η στήριξη στο πλαίσιο του μέσου που θεσπίζεται με τον παρόντα κανονισμό (το «Μέσο») θα πρέπει να επικεντρώνεται ιδίως σε μέτρα για την αποκατάσταση των αγορών εργασίας και της κοινωνικής προστασίας καθώς και των συστημάτων υγείας, για την αναζωογόνηση των αναπτυξιακών δυνατοτήτων για βιώσιμη ανάπτυξη και απασχόληση με στόχο την ενίσχυση της συνοχής μεταξύ των κρατών μελών και τη στήριξη της μετάβασής τους σε πράσινη και ψηφιακή οικονομία, τη στήριξη των επιχειρήσεων που πλήττονται από τις επιπτώσεις της κρίσης της νόσου COVID-19, ιδίως των μικρών και μεσαίων επιχειρήσεων, καθώς και στήριξη για επενδύσεις σε δραστηριότητες ουσιαστικές για την ενίσχυση της βιώσιμης ανάπτυξης στην Ένωση συμπεριλαμβανομένων των άμεσων χρηματοοικονομικών επενδύσεων σε επιχειρήσεις, μέτρα για την έρευνα και την καινοτομία ως απάντηση στην κρίση της νόσου COVID-19, για την ανάπτυξη ικανοτήτων σε επίπεδο Ένωσης για την ενίσχυση της ετοιμότητας αντιμετώπισης μελλοντικών κρίσεων, για τη διατήρηση των προσπαθειών για τη διασφάλιση μιας δίκαιης μετάβασης σε μια κλιματικά ουδέτερη οικονομία και στήριξη της γεωργίας και της ανάπτυξης στις αγροτικές περιοχές για την αντιμετώπιση των επιπτώσεων της κρίσης της νόσου COVID-19.
                  
               
                     (8)
                  
                  
                     Για να εξασφαλιστεί βιώσιμη και ανθεκτική ανάκαμψη σε ολόκληρη την Ένωση και να διευκολυνθεί η υλοποίηση της οικονομικής στήριξης, θα χρησιμοποιηθούν οι καθιερωμένοι μηχανισμοί δαπανών μέσω προγραμμάτων της Ένωσης στο πλαίσιο του πολυετούς δημοσιονομικού πλαισίου. Η στήριξη στο πλαίσιο των προγραμμάτων αυτών παρέχεται με τη μορφή μη επιστρεπτέων ενισχύσεων, δανείων και σχηματισμού προβλέψεων για εγγυήσεις από τον προϋπολογισμό. Η κατανομή των χρηματοδοτικών πόρων θα πρέπει να αντικατοπτρίζει τον βαθμό στον οποίο τα εν λόγω προγράμματα είναι σε θέση να συμβάλουν στην επίτευξη των στόχων του Μέσου. Προκειμένου να χρηματοδοτηθούν στο πλαίσιο του Μέσου, τα εν λόγω προγράμματα θα πρέπει να συμμορφώνονται αυστηρά προς τους στόχους που καθορίζονται σε αυτό και οι οποίοι συνδέονται με τη στήριξη της ανάκαμψης μετά την κρίση της νόσου COVID-19.
                  
               
                     (9)
                  
                  
                     Δεδομένης της φύσης των προς χρηματοδότηση μέτρων, ένα μέρος των διαθέσιμων ποσών στο πλαίσιο του Μέσου θα πρέπει να χρησιμοποιηθεί για δάνεια σε κράτη μέλη, ενώ το άλλο μέρος των ποσών θα πρέπει να αποτελέσει εξωτερικό έσοδο για τον σκοπό του άρθρου 21 παράγραφος 5 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (1) («δημοσιονομικός κανονισμός») και θα πρέπει να χρησιμοποιηθεί για μη επιστρεπτέα στήριξη, στήριξη στο πλαίσιο χρηματοοικονομικών μέσων ή σχηματισμό προβλέψεων για εγγυήσεις από τον προϋπολογισμό και συναφείς δαπάνες από την Ένωση. Προς τον σκοπό αυτό, ως μέρος των αναγκαίων μέτρων βάσει του παρόντος κανονισμού, είναι σκόπιμο το άρθρο 21 παράγραφος 5 του δημοσιονομικού κανονισμού να προβλέπει, στο πλαίσιο του παρόντος κανονισμού, ως βασικής πράξης, τη χρησιμοποίηση μέρους των εσόδων που προβλέπονται στην έκτακτη και προσωρινή εξουσιοδότηση, σύμφωνα με την απόφαση του Συμβουλίου για το σύστημα των ιδίων πόρων της Ευρωπαϊκής Ένωσης και για την κατάργηση της απόφασης 2014/335/ΕΕ, Ευρατόμ του Συμβουλίου (2) («απόφαση για τους ιδίους πόρους»).
                  
               
                     (10)
                  
                  
                     Παρότι το άρθρο 12 παράγραφος 4 στοιχείο γ) και το άρθρο 14 παράγραφος 3 του δημοσιονομικού κανονισμού εφαρμόζονται σε πιστώσεις ανάληψης υποχρεώσεων και σε πιστώσεις πληρωμών που διατίθενται σε σχέση με τα εξωτερικά έσοδα για ειδικό προορισμό δυνάμει του παρόντος κανονισμού, λαμβανομένων υπόψη των προθεσμιών που έχουν τεθεί για τα διάφορα είδη στήριξης, οι πιστώσεις ανάληψης υποχρεώσεων που προκύπτουν από τα εν λόγω εξωτερικά έσοδα για ειδικό προορισμό δεν θα πρέπει να μεταφέρονται αυτομάτως πέραν των αντίστοιχων καταληκτικών ημερομηνιών, εκτός από τις πιστώσεις ανάληψης υποχρεώσεων που είναι αναγκαίες για την τεχνική και διοικητική βοήθεια για την εφαρμογή των μέτρων που καθορίζονται στο Μέσο.
                  
               
                     (11)
                  
                  
                     Οι πιστώσεις ανάληψης υποχρεώσεων για μη επιστρεπτέα στήριξη θα πρέπει να διατίθενται αυτόματα μέχρι το επιτρεπόμενο ποσό. Η διαχείριση της ρευστότητας θα πρέπει να γίνεται με αποτελεσματικό τρόπο, ώστε να αντλούνται πόροι μόνο όταν πρέπει να τηρηθούν οι νομικές δεσμεύσεις μέσω αντίστοιχων πιστώσεων πληρωμών.
                  
               
                     (12)
                  
                  
                     Δεδομένης της σημασίας της χρήσης των ποσών κατά τα πρώτα έτη εφαρμογής του Μέσου, είναι σκόπιμο να επανεξεταστεί η επιτευχθείσα πρόοδος στην εφαρμογή του Μέσου και στη χρήση της στήριξης που παρέχεται σύμφωνα με τον παρόντα κανονισμό. Για τον σκοπό αυτόν, η Επιτροπή θα πρέπει να συντάξει έκθεση έως τις 31 Οκτωβρίου 2022.
                  
               
                     (13)
                  
                  
                     Το άρθρο 135 παράγραφος 2 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (3) (η «συμφωνία αποχώρησης») προβλέπει ότι οι τροποποιήσεις της απόφασης 2014/335/ΕΕ, Ευρατόμ που θεσπίζονται την ημερομηνία έναρξης ισχύος της συμφωνίας αποχώρησης ή μεταγενέστερα δεν εφαρμόζονται στο Ηνωμένο Βασίλειο στον βαθμό που οι εν λόγω τροποποιήσεις επηρεάζουν τις οικονομικές υποχρεώσεις του Ηνωμένου Βασιλείου. Η στήριξη δυνάμει του παρόντος κανονισμού και η αντίστοιχη αύξηση του ανώτατου ορίου των ιδίων πόρων της Ένωσης θα έχουν αντίκτυπο στις οικονομικές υποχρεώσεις του Ηνωμένου Βασιλείου. Το άρθρο 143 παράγραφος 1 της συμφωνίας αποχώρησης περιορίζει την υποχρέωση του Ηνωμένου Βασιλείου να καλύψει το μερίδιό του επί των ενδεχόμενων χρηματοοικονομικών υποχρεώσεων της Ένωσης σε εκείνες τις ενδεχόμενες χρηματοοικονομικές υποχρεώσεις που απορρέουν από χρηματοοικονομικές πράξεις που αποφασίστηκαν από την Ένωση πριν από την ημερομηνία έναρξης ισχύος της συμφωνίας αποχώρησης. Κάθε ενδεχόμενη χρηματοοικονομική υποχρέωση της Ένωσης που προκύπτει από στήριξη δυνάμει του παρόντος κανονισμού είναι μεταγενέστερη της ημερομηνίας έναρξης ισχύος της συμφωνίας. Ως εκ τούτου, ο παρών κανονισμός δεν θα πρέπει να ισχύει για το Ηνωμένο Βασίλειο και στο Ηνωμένο Βασίλειο,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ
         
            Άρθρο 1
            Αντικείμενο και πεδίο εφαρμογής
            
               1.   Προκειμένου να στηριχτεί η ανάκαμψη την επαύριο της κρίσης της νόσου COVID-19, ο παρών κανονισμός θεσπίζει το Μέσο Ανάκαμψης της Ευρωπαϊκής Ένωσης (το «Μέσο»).
            
            
               2.   Η στήριξη στο πλαίσιο του Μέσου χρηματοδοτεί κυρίως τα ακόλουθα μέτρα για την αντιμετώπιση των δυσμενών οικονομικών συνεπειών της κρίσης της νόσου COVID-19 ή της κάλυψης άμεσων χρηματοδοτικών αναγκών προκειμένου να αποφευχθεί η επανεμφάνιση της εν λόγω κρίσης:
               
                           α)
                        
                        
                           μέτρα για την αποκατάσταση της απασχόλησης και τη δημιουργία θέσεων εργασίας·
                        
                     
                           β)
                        
                        
                           μέτρα υπό τη μορφή μεταρρυθμίσεων και επενδύσεων για την αναζωογόνηση των δυνατοτήτων για βιώσιμη ανάπτυξη και απασχόληση με στόχο την ενίσχυση της συνοχής μεταξύ των κρατών μελών και την αύξηση της ανθεκτικότητάς τους·
                        
                     
                           γ)
                        
                        
                           μέτρα για τις επιχειρήσεις που πλήττονται από τις οικονομικές επιπτώσεις της κρίσης της νόσου COVID-19, ιδίως μέτρα υπέρ των μικρών και μεσαίων επιχειρήσεων, καθώς και στήριξη για επενδύσεις σε δραστηριότητες που είναι ουσιαστικές για την ενίσχυση της βιώσιμης ανάπτυξης στην Ένωση, συμπεριλαμβανομένων των άμεσων χρηματοοικονομικών επενδύσεων σε επιχειρήσεις·
                        
                     
                           δ)
                        
                        
                           μέτρα για την έρευνα και την καινοτομία ως απάντηση στην κρίση της νόσου CΟVID-19·
                        
                     
                           ε)
                        
                        
                           μέτρα για την αύξηση του επιπέδου της ετοιμότητας της Ένωσης για την αντιμετώπιση κρίσεων και την παροχή δυνατότητας ταχείας και αποτελεσματικής αντίδρασης της Ένωσης σε σοβαρές καταστάσεις έκτακτης ανάγκης, συμπεριλαμβανομένων μέτρων όπως ο σχηματισμός βασικών αποθεμάτων προμηθειών και ιατρικού εξοπλισμού και η απόκτηση των απαραίτητων υποδομών για ταχεία αντιμετώπιση κρίσεων·
                        
                     
                           στ)
                        
                        
                           μέτρα για να εξασφαλιστεί ότι η δίκαιη μετάβαση σε μια κλιματικά ουδέτερη οικονομία δεν θα υπονομευθεί από την κρίση της νόσου COVID-19·
                        
                     
                           ζ)
                        
                        
                           μέτρα για την αντιμετώπιση των επιπτώσεων από την κρίση της νόσου COVID-19 στη γεωργία και την αγροτική ανάπτυξη.
                        
                     
            
               3.   Τα μέτρα που αναφέρονται στην παράγραφο 2 υλοποιούνται στο πλαίσιο ειδικών προγραμμάτων της Ένωσης και σύμφωνα με τις σχετικές πράξεις της Ένωσης για τη θέσπιση κανόνων σχετικά με αυτά τα προγράμματα, τηρώντας πλήρως τους στόχους του Μέσου. Τα εν λόγω μέτρα περιλαμβάνουν τεχνική και διοικητική βοήθεια για την εφαρμογή τους.
            
         
         
            Άρθρο 2
            Χρηματοδότηση του Μέσου και κατανομή των κονδυλίων
            
               1.   Το Μέσο χρηματοδοτείται μέχρι ποσού 750 000 εκατομμυρίων EUR σε τιμές 2018 βάσει της εξουσιοδότησης που προβλέπεται στο άρθρο 5 της απόφασης για τους ιδίους πόρους.
               Για τους σκοπούς της εφαρμογής στο πλαίσιο των ειδικών προγραμμάτων της Ένωσης, το ποσό που αναφέρεται στο πρώτο εδάφιο προσαρμόζεται βάσει σταθερού αποπληθωριστή 2 % ετησίως. Για πιστώσεις αναλήψεων υποχρεώσεων ο εν λόγω αποπληθωριστής εφαρμόζεται στις ετήσιες δόσεις.
            
            
               2.   Το ποσό που αναφέρεται στην παράγραφο 1 κατανέμεται ως εξής:
               
                           α)
                        
                        
                           στήριξη έως 384 400 εκατ. EUR σε τιμές 2018 με τη μορφή μη επιστρεπτέας στήριξης και επιστρεπτέας στήριξης μέσω χρηματοδοτικών μέσων, η οποία κατανέμεται ως εξής:
                           
                                       i)
                                    
                                    
                                       έως 47 500 εκατ. EUR σε τιμές 2018 για διαρθρωτικά προγράμματα και προγράμματα συνοχής του πολυετούς δημοσιονομικού πλαισίου 2014-2020 όπως ενισχύθηκε έως το 2022, συμπεριλαμβανομένης στήριξης με χρηματοοικονομικά μέσα·
                                    
                                 
                                       ii)
                                    
                                    
                                       έως 312 500 εκατ. EUR σε τιμές 2018 για πρόγραμμα χρηματοδότησης της ανάκαμψης και της οικονομικής κοινωνικής ανθεκτικότητας μέσω της στήριξης διαρθρωτικών μεταρρυθμίσεων και επενδύσεων·
                                    
                                 
                                       iii)
                                    
                                    
                                       έως 1 900 εκατ. EUR σε τιμές 2018 για προγράμματα που σχετίζονται με την πολιτική προστασία·
                                    
                                 
                                       iv)
                                    
                                    
                                       έως 5 000 εκατ. EUR σε τιμές 2018 για προγράμματα που σχετίζονται με την έρευνα και την καινοτομία, συμπεριλαμβανομένης της στήριξης με χρηματοοικονομικά μέσα·
                                    
                                 
                                       v)
                                    
                                    
                                       έως 10 000 εκατ. EUR σε τιμές 2018 για προγράμματα στήριξης περιοχών στη μετάβασή τους προς μια κλιματικά ουδέτερη οικονομία·
                                    
                                 
                                       vi)
                                    
                                    
                                       έως 7 500 εκατ. EUR σε τιμές 2018 για ανάπτυξη σε αγροτικές περιοχές·
                                    
                                 
                     
                           β)
                        
                        
                           έως 360 000 εκατ. EUR σε τιμές 2018 σε δάνεια προς κράτη μέλη για πρόγραμμα χρηματοδότησης της ανάκαμψης και της οικονομικής κοινωνικής ανθεκτικότητας μέσω της στήριξης διαρθρωτικών μεταρρυθμίσεων και επενδύσεων·
                        
                     
                           γ)
                        
                        
                           έως 5 600 εκατ. EUR σε τιμές 2018 για σχηματισμό προβλέψεων για εγγυήσεις από τον προϋπολογισμό και σχετικές δαπάνες για προγράμματα που αποσκοπούν στη στήριξη επενδυτικών δραστηριοτήτων στον τομέα των εσωτερικών πολιτικών της Ένωσης.
                        
                     
         
         
            Άρθρο 3
            Κανόνες δημοσιονομικής εκτέλεσης
            
               1.   Για τους σκοπούς του άρθρου 21 παράγραφος 5 του δημοσιονομικού κανονισμού, 384 400 εκατ. EUR σε τιμές 2018 από το ποσό που αναφέρεται στο άρθρο 2 παράγραφος 1 του παρόντος κανονισμού συνιστούν εξωτερικά έσοδα ειδικού προορισμού για τα ενωσιακά προγράμματα που αναφέρονται στο άρθρο 2 παράγραφος 2 στοιχείο α) του παρόντος κανονισμού και 5 600 εκατ. EUR σε τιμές 2018 από το εν λόγω ποσό συνιστούν εξωτερικά έσοδα ειδικού προορισμού για τα ενωσιακά προγράμματα που αναφέρονται στο άρθρο 2 παράγραφος 2 στοιχείο γ) του παρόντος κανονισμού.
            
            
               2.   360 000 εκατ. EUR σε τιμές 2018 από το ποσό που αναφέρεται στο άρθρο 2 παράγραφος 1 χρησιμοποιούνται για δάνεια προς τα κράτη μέλη δυνάμει των ενωσιακών προγραμμάτων που αναφέρονται στο άρθρο 2 παράγραφος 2 στοιχείο β).
            
            
               3.   Οι πιστώσεις ανάληψης υποχρεώσεων που καλύπτουν τη στήριξη στα ενωσιακά προγράμματα που αναφέρονται στο άρθρο 2 παράγραφος 2 στοιχεία α) και γ) διατίθενται αυτομάτως έως τα αντίστοιχα ποσά που αναφέρονται στα εν λόγω στοιχεία από την ημερομηνία έναρξης ισχύος της απόφασης για τους ιδίους πόρους η οποία προβλέπει την εξουσιοδότηση που αναφέρεται στο άρθρο 2 παράγραφος 1 του παρόντος κανονισμού.
            
            
               4.   Οι νομικές δεσμεύσεις που συνεπάγονται δαπάνες στήριξης, όπως αναφέρεται στο άρθρο 2 παράγραφος 2 στοιχείο α) και, κατά περίπτωση, στο άρθρο 2 παράγραφος 2 στοιχείο γ), αναλαμβάνονται από την Επιτροπή ή από τους εκτελεστικούς της οργανισμούς έως τις 31 Δεκεμβρίου 2023. Οι νομικές δεσμεύσεις για τουλάχιστον 60 % του ποσού που αναφέρεται στο άρθρο 2 παράγραφος 2 στοιχείο α) αναλαμβάνονται έως τις 31 Δεκεμβρίου 2022.
            
            
               5.   Οι αποφάσεις για τη χορήγηση των δανείων που αναφέρονται στο άρθρο 2 παράγραφος 2 στοιχείο β) εκδίδονται έως τις 31 Δεκεμβρίου 2023.
            
            
               6.   Οι εγγυήσεις από τον προϋπολογισμό της Ένωσης έως ένα ποσό, το οποίο, σύμφωνα με τον σχετικό συντελεστή σχηματισμού προβλέψεων που ορίζεται στις αντίστοιχες βασικές πράξεις, αντιστοιχεί στον σχηματισμό προβλέψεων για τις εγγυήσεις από τον προϋπολογισμό που αναφέρονται στο άρθρο 2 παράγραφος 2 στοιχείο γ), ανάλογα με το προφίλ κινδύνου των υποστηριζόμενων χρηματοδοτικών και επενδυτικών πράξεων, χορηγούνται μόνο για τη στήριξη των πράξεων που έχουν εγκριθεί από τους ομολόγους έως τις 31 Δεκεμβρίου 2023. Οι αντίστοιχες συμφωνίες εγγύησης από τον προϋπολογισμό περιλαμβάνουν διατάξεις που απαιτούν ότι οι οικονομικές πράξεις που αντιστοιχούν τουλάχιστον στο 60 % του ποσού των εν λόγω εγγυήσεων από τον προϋπολογισμό εγκρίνονται από τους ομολόγους έως τις 31 Δεκεμβρίου 2022. Σε περίπτωση που ο σχηματισμός προβλέψεων για τις εγγυήσεις από τον προϋπολογισμό χρησιμοποιείται για μη επιστρεπτέα στήριξη που συνδέεται με τις χρηματοδοτικές και επενδυτικές δραστηριότητες του άρθρου 2 παράγραφος 2 στοιχείο γ), οι σχετικές νομικές δεσμεύσεις αναλαμβάνονται από την Επιτροπή έως τις 31 Δεκεμβρίου 2023.
            
            
               7.   Οι παράγραφοι 4 έως 6 του παρόντος άρθρου δεν εφαρμόζονται στην τεχνική και διοικητική βοήθεια που αναφέρεται στο άρθρο 1 παράγραφος 3.
            
            
               8.   Οι δαπάνες από την τεχνική και διοικητική βοήθεια για την εφαρμογή του Μέσου, όπως για δραστηριότητες προετοιμασίας, παρακολούθησης, ελέγχου, λογιστικού ελέγχου και αξιολόγησης, συμπεριλαμβανομένων των εταιρικών συστημάτων τεχνολογίας πληροφοριών για τους σκοπούς του παρόντος κανονισμού, χρηματοδοτούνται από τον προϋπολογισμό της Ένωσης.
            
            
               9.   Οι πληρωμές, οι οποίες σχετίζονται με τις αναληφθείσες νομικές δεσμεύσεις, εκδοθείσες αποφάσεις και εγκριθείσες διατάξεις όσον αφορά χρηματοοικονομικές πράξεις που έχουν εγκριθεί σύμφωνα με τις παραγράφους 4 έως 6 του παρόντος άρθρου, πρέπει να πραγματοποιηθούν έως τις 31 Δεκεμβρίου 2026, με εξαίρεση την τεχνική και διοικητική βοήθεια που αναφέρεται στο άρθρο 1 παράγραφος 3 και τις περιπτώσεις στις οποίες, κατ’ εξαίρεση και μολονότι έχει αναληφθεί νομική δέσμευση, έχει εκδοθεί απόφαση ή έχει εγκριθεί πράξη, προκειμένου να τηρηθεί η ισχύουσα προθεσμία σύμφωνα με την παρούσα παράγραφο, απαιτούνται πληρωμές μετά το 2026, προκειμένου η Ένωση να μπορέσει να εκπληρώσει τις υποχρεώσεις της έναντι τρίτων, μεταξύ άλλων ως αποτέλεσμα τελεσίδικης απόφασης κατά της Ένωσης.
            
         
         
            Άρθρο 4
            Υποβολή εκθέσεων
            Έως τις 31 Οκτωβρίου 2022, η Επιτροπή υποβάλλει στο Συμβούλιο έκθεση σχετικά με την πρόοδο που έχει επιτευχθεί όσον αφορά την εφαρμογή του Μέσου και τη χρήση των κονδυλίων που κατανεμήθηκαν σύμφωνα με το άρθρο 2 παράγραφος 2.
         
         
            Άρθρο 5
            Εφαρμογή
            
               1.   Ο παρών κανονισμός δεν ισχύει για το Ηνωμένο Βασίλειο και στο Ηνωμένο Βασίλειο.
            
            
               2.   Οι αναφορές σε «κράτη μέλη» στον παρόντα κανονισμό νοούνται ως μη περιλαμβάνουσες το Ηνωμένο Βασίλειο.
            
         
         
            Άρθρο 6
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 14 Δεκεμβρίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
         
            (2)  Απόφαση 2014/335/ΕΕ, Ευρατόμ του Συμβουλίου, της 26ης Μαΐου 2014, για το σύστημα των ιδίων πόρων της Ευρωπαϊκής Ένωσης (ΕΕ L 168 της 7.6.2014, σ. 105).
         
            (3)  ΕΕ L 29 της 31.1.2020, σ. 7.